વીનુભાઈ અમીન કહે છે, “હું સાયન્સ ગ્રેજ્યુએટ છું, કંપનીએ લોકસુનાવણીમાં વહેંચેલી પત્રિકામાં જ લખેલી વિગતોનું મેં અર્થઘટન કર્યું હતું. તે પ્રમાણે કંપની સલ્ફર ડાયોક્સાઇડ વાયુ મોટા પ્રમાણમાં ઉત્પન્ન કરશે જે વર્ષાઋતુમાં પાણી સાથે ભળતા સલ્ફ્યુરિક એસિડ બનાવશે. જે જમીન અને અવકાશને ઝેરી બનાવશે. ફેક્ટરીએ છોડેલા કાર્બન મોનોક્સાઇડમાંથી કાર્બન ડાયોક્સાઇડ બનશે, જે લોકોમાં કફ અને શ્વાસની બીમારીઓ પેદા કરશે. ફેક્ટરીએ છોડેલા નાઇટ્રોજન ઓક્સાઇડ અને નાઇટ્રોજન ડાયોક્સાઇડમાંથી નાઇટ્રિક એસિડ બનશે. જે હાઇડ્રોક્લોરિક એસિડ અને સલ્ફ્યુરિક એસિડથી પણ વધુ ખતરનાક તેજાબ છે. ૮ સપ્ટેમ્બરે લોકસુનાવણી રખાઈ હતી તેમાં એવું કહેવાયું હતું કે આજુબાજુનાં ગામમાં આ ફેક્ટરી અંગેની માહિતી આપતી રિક્ષા ફેરવવામાં આવી હતી. પણ લોકોએ આવી રિક્ષા કદી જોઈ નથી અને તેમને ફેક્ટરી અંગે કંઈ ખબર પણ નથી. લોકોને આજે નહીં,બે-પાંચ વર્ષે ખબર પડશે. પાણીનાં તળ ઊંડાં જશે ત્યારે ખબર પડશે. કંપનીએ રસાયણયુક્ત પાણીને રિચાર્જ કરવાની વાત કરી છે પણ તે કેવી રીતે કરશે તેની કોઈ માહિતી આપી નથી. મેં દિલ્હી પર્યાવરણ વિભાગને અને વડા પ્રધાનને આ ફેક્ટરીને મંજૂરી નહીં આપવાનો પત્ર પણ લખી મોકલ્યો છે.”